મુંબઈઃ ભારત અને ઈંગ્લેન્ડ વચ્ચે ચાલી રહેલી પાંચ ટેસ્ટની શ્રેણીની ચોથી ટેસ્ટનો આજે અહીં મુંબઈના વાનખેડે સ્ટેડિયમમાં પ્રારંભ થયો છે. હવે જોવાનું એ રહે છે કે અહીં નવો ઇતિહાસ રચાશે કે પછી ભારતીય ટીમના પરાજયનું પુનરાવર્તન થશે. આજે અહીં ઈંગ્લેન્ડના કેપ્ટન એલિસ્ટર કૂકે ટોસ જીતીને બેટિંગ કરવાનો નિર્ણય કર્યો છે. ઈંગ્લેન્ડે ટીમમાં ઓપનિંગ બેટ્સમેન જેનિંગ્સ અને મીડિયમ પેસર જેકોબ બોલનો સમાવેશ કર્યો છે, જ્યારે ભારતીય ટીમમાં ઈજાગ્રસ્ત અજિંક્ય રહાણેના સ્થાને કે. એલ. રાહુલ તેમજ મોહંમદ શામીના સ્થાને ભુવનેશ્વરકુમારનો સમાવેશ કરવામાં આવ્યો છે. રાહુલના ટીમમાં પાછા ફરવાથી પાર્થિવ પટેલ મધ્યક્રમમાં બેટિંગ કરશે. એક પછી એક ખેલાડીઓ ઈજાગ્રસ્ત થતા રહેતાં કરુણ નાયરને વધુ એક તક મળી છે.